
[bookmark: Overskrift1]Høring over udkast til anordning om ikrafttræden for Grønland af forskellige love om ændring af lov om luftfart
By-, Land- og Transportministeriet sender hermed udkast til anordning om ikrafttræden for Grønland af forskellige love om ændring af lov om luftfart i høring.
Anordningsudkastet har til formål at sætte de ændringer af luftfartsloven, som følger af lov nr. 970 af 29. juni 2020, lov nr. 2072 af 21. december 2020 og lov nr. 1474 af 10. december 2024, i kraft for Grønland. 
Ved det foreliggende udkast til anordning lægges der op til en række ændringer af luftfartsloven, som den gælder for Grønland.
Som følge af lov nr. 970 af 29. juni 2020 lægges med udkastet op til en opdatering af dronereglerne i luftfartsloven, herunder nye regler om certificerede droner, der blandt andet vil kunne anvendes til befordring af personer og gods. Der lægges op til at etablere hjemmel, der muliggør at fastsætte regler om geografisk afgrænsning af brugen af droner, ansvarsforsikring, bemyndigelse til at fastsætte regler om droner for Grønland, flyvning under påvirkning af fx spiritus, politi og redningsberedskabs brug af droner, markedsovervågning og straffebestemmelser. Formålet med ændringen er at bringe reglerne i overensstemmelse med de EU-retlige droneregler omfattet af forordning nr. 2019/945 og forordning nr. 2019/947[footnoteRef:1]. [1:  Droneforordningerne finder direkte anvendelse i Danmark. En indførelse af lov nr. 970 af 29. juni 2020 vil muliggøre en opdatering af dronereglerne i Grønland, der er mere tidssvarende end BL 9-4, der finder anvendelse i dag: https://www.trafikstyrelsen.dk/lovlisteside/luftfart-love-og-regler/2004/mar/bestemmelser-om-luftfart-med-ubemandede-luftfartoejer-som-ikke-vejer-over-25-kg

] 

Som følge af lov nr. 2072 af 21. december 2020 lægges med udkastet op til en opdatering af reglerne om offentliggørelse af nationalitetsregisteret, enkelte nye arbejdsmiljøbestemmelser og opdatering af hjemlen til at fastsætte regler om indberetning af begivenheder til brug for forebyggelse af flyvesikkerheden.
Som følge af lov nr. 1474 af 10. december 2024 lægges med udkastet op til en ændring af safety-afgiften, justering af erstatningsansvarsgrænser, som særligt luftfartsselskaberne skal iagttage, og en opdatering af bestemmer om luftfarttøjsregisteret, herunder bestemmelser som giver hjemmel til at fastsætte regler om blandt andet krav til identifikation, bemaling af luftfartøjer og luftfartstøjers luftdygtighed og flyveegenskaber. 
Bestemmelserne vedrørende ændring af safety-afgiften er nødvendige for at skabe hjemmelsgrundlag for en nødvendig stigning i safety-afgiften, der finansierer tilsynet med samtlige luftfartsoperatører i Rigsfællesskabet. Der er i øjeblikket en skæv fordeling af safety-afgiften i Rigsfællesskabet, således at afgiften for året 2026 i Danmark er 10,25 kr., mens den i Grønland og på Færøerne er 5 kr. Der lægges derfor op til, at afgiften bliver bragt på et ensartet niveau.
Høringsmaterialet vil blive gjort tilgængeligt på https://hoeringsportalen.dk/.
By-, Land- og Transportministeriet skal venligst bede om eventuelle bemærkninger senest den 20. november 2026. 
Bemærkninger sendes til trm@trm.dk og clen@trm.dk med angivelse af sagsnummer 2024-5207 i emnefeltet.
Spørgsmål til høringen kan rettes til Clara Oksfeldt Enevoldsen på clen@trm.dk eller 29 67 53 36. 

Med venlig hilsen 
Clara Oksfeldt Enevoldsen
Fuldmægtig

